Un grup de activiști creștini intenționează să organizeze luni dimineață un protest public în fața Palatului Administrativ Suceava, pentru a „bloca organizarea concertului rock-satanist de la Cetatea de Scaun Suceava, între 24-26 august, care terorizează municipiul Suceava și localitățile limitrofe”.

Numele evenimentului nu este pomenit în mesajul prin care sunt chemați la protest cei care împărtășesc ideile lor, dar în perioada respectivă, singura manifestare care are loc la Cetate este festivalul Bucovina Rock Castle.

Printre motivele invocate se numără în primul rând „deranjul fonic”, dar mai ales faptul că în cadrul acestuia „se fac și procesiuni satanice”, fără a preciza mai exact care ar fi acestea.

Cert este că inițiatorii acțiunii – Ionel Butnariu, care a devenit cunoscut în întreaga țară după ce a cerut interzicerea Halloween-ului în România, reclamând la OPC folosirea acestei sărbători importate drept măsură de marketing și Cătălin Moldovan, vor să solicite Consiliului Județean să nu mai finanțeze din bani publici acest eveniment, care nu are nimic în comun cu „valorile spirituale și tradiționale românești”.

Protestatarii vor să intre în ședința de Consiliu Județean, convocată luni dimineață, la 11.00, să solicite expres blocarea festivalului rock și stoparea finanțării acestuia.

Pentru prima dată, la Bucovina Rock Castle vor cânta irlandezii de la Primordial. Printre trupele principale care vor mai cânta la Bucovina Rock Castle 2018 se mai numără De Staat (Olanda), Bucovina, 1000mods (Grecia), Jinjer (Ucraina), Luna Amară şi Dordeduh. În toate cele trei zile ale festivalului concertelevor începe la ora 16:30 pe scena 2, din parcarea de pe platoul Cetăţii de Scaun, şi vor continua de la ora 19:00, pe scena 1, din şanţul Cetăţii.



